b'\n_START_ARTICLE_\nMaula\n_START_SECTION_\nVarhaismetallikausi\n_START_PARAGRAPH_\nMaulasta on l\xc3\xb6ydetty ainakin kaksi varhaismetallikautista asuinpaikkaa. Keronm\xc3\xa4en asuinpaikka sijaitsee Kemijoen it\xc3\xa4rannalla Maihkilanvaaran lounaisreunassa. Sielt\xc3\xa4 on l\xc3\xb6ydetty liesikiveyksi\xc3\xa4, pronssikirveen valinmuotti, suksi ja kvartsia. Oletus on, ett\xc3\xa4 t\xc3\xa4ll\xc3\xa4 Alapaakkolan valimella on tehty it\xc3\xa4isen tyypin M\xc3\xa4lar-kirveit\xc3\xa4 ja ajoitus olisi aivan pronssikauden loppu. Toinen oletettu varhaismetallikautinen asuinpaikka on Kemijoen it\xc3\xa4rannalla Ruonavaaran koillisreunassa Maulan koulusta noin 740 metri\xc3\xa4 it\xc3\xa4\xc3\xa4n muinaisella rantat\xc3\xb6rm\xc3\xa4ll\xc3\xa4.\n_START_SECTION_\n1800-luku\n_START_PARAGRAPH_\nElinkeino on koostunut niin Maulassa kuin muissakin Kemijokivarren kyliss\xc3\xa4 maanviljelyst\xc3\xa4, karjataloudesta, kalastuksesta ja mets\xc3\xa4styksest\xc3\xa4 sek\xc3\xa4 mets\xc3\xa4nhoidosta. N\xc3\xa4in on voitu varmistaa toimeentulo eik\xc3\xa4 olla oltu pelk\xc3\xa4st\xc3\xa4\xc3\xa4n yhden elinkeinon varassa. Maulassa toimi 1800-luvun lopulla muutamia kestikievareita (esimerkiksi Snikkarila ja Rantamaula). _NEWLINE_Alapaakkolan v\xc3\xa4est\xc3\xb6nkasvu oli 1800-luvun loppupuolella muun kunnan keskitason yl\xc3\xa4puolella. Kehitys ei tosin ollut yksist\xc3\xa4\xc3\xa4n muuttovoittoista, sill\xc3\xa4 kyl\xc3\xa4lt\xc3\xa4 l\xc3\xa4hti jonkin verran nuoria Amerikkaan.\n_START_SECTION_\nTaivalkosken nuorisoseura\n_START_PARAGRAPH_\nMaulassa toimii Taivalkosken nuorisoseura. Seura sai alkunsa Ala-Kemin nuorisoseuran \xe2\x80\x9dhaaraosastosta\xe2\x80\x9d, joka perustettiin 1897 Alapaakkolan lukuyhdistykseksi. Yksi syy perustamiselle oli tarve saada nuorisolle vapaa-ajanviettomuotoja. N\xc3\xa4it\xc3\xa4 tarjosi ennen nuorisoseuran toimintaa el\xc3\xa4kkeelle j\xc3\xa4\xc3\xa4nyt merikapteeni Sarell, joka piti pahamaineisia nurkkatansseja ja k\xc3\xb6kki\xc3\xa4isi\xc3\xa4 pirtiss\xc3\xa4\xc3\xa4n Taivalkosken rannalla. Opettaja Koskisen innostamana ja kokoonkutsumana pidettiin 13. tammikuuta 1901 Taivalkosken nuorisoseuran perustava kokous. J\xc3\xa4seni\xc3\xa4 oli toista sataa heti ensimm\xc3\xa4isen\xc3\xa4 vuonna ja iltamia pidettiin paljon. Nuorisoseuran talo rakennettiin talkooty\xc3\xb6n\xc3\xa4 ja sen avajaisia juhlittiin 27. lokakuuta 1907. Taivalkosken nuorisoseuralla 1930-luku oli ahkeraa ja toimeliasta aikaa. Esimerkiksi vuonna 1934 pidettiin syys-, itsen\xc3\xa4isyys-, joulu-, kalevala-, \xc3\xa4itienp\xc3\xa4iv\xc3\xa4- ja kes\xc3\xa4juhlat. N\xc3\xa4iden lis\xc3\xa4ksi j\xc3\xa4rjestettiin 35 iltamat. Nuorisoseuraan kuului 1940-luvun lopulla ja 1950-luvulla reilut sata j\xc3\xa4sent\xc3\xa4. Nuorisoseuralla oli \xe2\x80\x9dRevontulet\xe2\x80\x9d-lehtikin, joka parhaimpina aikoina ilmestyi l\xc3\xa4hes kerran kuussa. Nykyisin seuran taloa k\xc3\xa4ytet\xc3\xa4\xc3\xa4n erilaisiin tilaisuuksiin.\n_START_SECTION_\nTerveystalo\n_START_PARAGRAPH_\nKunnan maalle Maulan koulun l\xc3\xa4heisyyteen rakennettiin terveystalo vuonna 1949. T\xc3\xa4h\xc3\xa4n saatiin valtion tuen lis\xc3\xa4ksi varoja Keminmaan ruotsalaiselta kummikunnalta ja Suomen Huoltoj\xc3\xa4rjest\xc3\xb6lt\xc3\xa4.Kunta myi terveystalon pois vuonna 2000. _NEWLINE_Hanna Sutinen toimi vuosina 1937\xe2\x80\x931950 k\xc3\xa4til\xc3\xb6n\xc3\xa4 Maulassa ja tuli vuosien aikana kyl\xc3\xa4n \xc3\xa4ideille varsin tutuksi. Hannan kerrotaan olleen hyv\xc3\xa4 ker\xc3\xa4\xc3\xa4m\xc3\xa4\xc3\xa4n j\xc3\xa4seni\xc3\xa4 kunnan SPR-toimintaan; ennen synnytyst\xc3\xa4 h\xc3\xa4nell\xc3\xa4 kuuluu olleen tapana kysy\xc3\xa4 "ett\xc3\xa4 onkos ne j\xc3\xa4senasiat kunnossa"._NEWLINE_Maulassa toimi 1900-luvun tienoolla tunnettuja hierojia ja j\xc3\xa4senkorjaajia. Heist\xc3\xa4 yksi oli Erkki Rantamaula, joka opetti taitonsa Matti Kaupille. Matti oli taitava j\xc3\xa4sen- ja nivelvaurioiden korjaaja ja h\xc3\xa4n puolestaan opetti taitonsa pojalleen Heimolle.\n_START_SECTION_\nKoulut\n_START_PARAGRAPH_\nMaulassa \xe2\x80\x9dylh\xc3\xa4isempi sekakansakoulu\xe2\x80\x9d aloitti toimintansa vuonna 1900. T\xc3\xa4m\xc3\xa4 oli tulosta edellisen vuoden lopulla sinnikk\xc3\xa4iden alapaakkolalaisten tulosta, jotka saivat kuntakokouksen my\xc3\xb6ntym\xc3\xa4\xc3\xa4n hankkeeseen. Uutta koulua ei alettu rakentamaan, vaan ostettiin M\xc3\xa4kimaulan tila, johon koulu sijoitettiin. Yksi\xc2\xa0Maulan koulun pitk\xc3\xa4aikaisimmista opettajista oli Betty Lackstr\xc3\xb6m, joka osallistui innokkaasti my\xc3\xb6s nuorisoseuratoimintaan. Vanha kansakoulu koettiin ep\xc3\xa4k\xc3\xa4yt\xc3\xa4nn\xc3\xb6lliseksi ja uusi koulu rakennettiin vuonna 1964. Sen toiminta puolestaan p\xc3\xa4\xc3\xa4ttyi vuonna 2007 ja kunta myi koulukiinteist\xc3\xb6n huutokaupalla pois vuonna 2015. Maulassa toimiva piirikirjasto lopetettiin vuonna 1971.\n_START_SECTION_\nMaulan Baari\n_START_PARAGRAPH_\nMaulan tunnetuin paikka lienee ollut Maulan Baari. Se oli toiminnassa 45 vuotta, vuosina 1963\xe2\x80\x932008.\n_START_SECTION_\nMuuta\n_START_PARAGRAPH_\nPuhelinkeskus tuli Maulan kyl\xc3\xa4lle 1920-luvulla. Kyl\xc3\xa4ll\xc3\xa4 oli aikoinaan oma posti ja postipankki sek\xc3\xa4 ainakin kaksi kauppaa. N\xc3\xa4it\xc3\xa4 olivat \xe2\x80\x9dPuup\xc3\xa4\xc3\xa4\xe2\x80\x9d eli Alapaakkolan Kemin Osuuskauppa (avattiin 1906) ja \xe2\x80\x9dSattuma\xe2\x80\x9d. 1950-luvulla E. Maunu siirsi kauppansa T\xc3\xb6rm\xc3\xa4st\xc3\xa4 Maulaan. Kyl\xc3\xa4ss\xc3\xa4 oli my\xc3\xb6s Keskimaulan K-kauppa l\xc3\xa4hell\xc3\xa4 It\xc3\xa4kosken rajaa vuoteen 1991 saakka. Posti ja postipankki suljettiin vuonna 1990 ja kaupat lopettivat toimintansa my\xc3\xb6hemmin. _NEWLINE_Maulassa on seurakuntatalo, joka on valmistunut vuonna 1981. Sen on suunnitellut Arkkitehtitoimisto Pirkko ja Risto J\xc3\xa4ms\xc3\xa4.\n_START_SECTION_\nHarrastustoiminta\n_START_PARAGRAPH_\nVuonna 1968 Maulaan avattiin kuntorata/hiihtolatu, joka sai valaistuksen 1980-luvun alussa. Maulassa on my\xc3\xb6s urheilukentt\xc3\xa4, joka talvisin j\xc3\xa4\xc3\xa4dytet\xc3\xa4\xc3\xa4n luistelua varten. Maula on mets\xc3\xa4stysseura Piilukkojen kotipaikka. Maulassa on kyl\xc3\xa4l\xc3\xa4isten yhteisesti kunnostama iso soutuvene ja onpa kyl\xc3\xa4ll\xc3\xa4 oma "VPK":kin.'